L’exposició col·lectiva ‘Los colores de la memoria. El pasado presente’ s’exposa hui a la Casa Municipal de Cultura
02 de desembre 2020

![](/media/5dcbuogu/99img_2584.jpg)  
  

La mostra col·lectiva ‘Los colores de la memoria. El pasado presente’, de l'Associació de Patrimoni Industrial del Port de Sagunt (APIPS), es podrà visitar a partir de les 19 hores d'esta vesprada a la Casa Municipal de Cultura del Port de Sagunt. La mostra estarà oberta al públic fins al pròxim 30 de desembre de manera gratuïta. Esta exposició forma part de la programació de tardor de la regidoria de Cultura de l'Ajuntament de Sagunt.

  

L'alcalde de Sagunt, Darío Moreno, ha visitat este matí l'exposició junt amb la regidora de Cultura, Asun Moll, així com amb membres de l'APIPS. Asun Moll ha explicat que «**esta vesprada estarà oberta l'exposició del patrimoni industrial, la qual fa, a través dels seus quadres, una retrospectiva sobre la història del patrimoni industrial de la ciutat. Es poden contemplar imatges antigues, totes pintades encara que algunes semblen fotografies, que reflectixen l'evolució de la ciutat»**. Així mateix, la regidora ha agraït a APIPS la seua labor per mantindre viva la flama del que ha sigut el nucli del Port de Sagunt al llarg de la seua evolució, una indústria que ha format part de la història, la creació i el desenvolupament urbà del nucli del Port de Sagunt.

  

![](/media/onzjqog3/99img_2568.jpg)  

Esta exposició pictòrica de caràcter col·lectiu, comissariada per Patricia Cerezo González i Alfredo García Sanz, mostra un recorregut pels paisatges industrials que han format part de la història de la ciutat, llocs que sabem que existixen, almenys en la nostra memòria. Segons l'organització, la mostra presenta, des d'heterogènies sensibilitats i tècniques pictòriques, les diverses mirades que poblen de ressons, traços i colors, llocs que ens pertanyen i que es pretenen traslladar a generacions futures.

  

Per a l'organització, parlar d’este patrimoni, ampli i complex, desaparegut en la seua major part, és parlar de la necessitat d'actuar per potenciar una major sensibilització ciutadana i una major consciència social històrica, «**enfront del memoricidi que s'ha anat gestant des del tancament d'una indústria que va suposar el germen d'un nucli poblacional, i que va llançar la històrica Sagunt a connectar el seu passat amb una emergent economia industrial**». Finalment, l'Associació de Patrimoni Industrial assenyala que una de les seues aspiracions és salvaguardar el nostre patrimoni industrial i fomentar l'interés per la memòria històrica i que, amb esta exposició, esperen aconseguir-ho.

  

![](/media/pjjlxpkz/99img_2550.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-exposició-col-lectiva-los-colores-de-la-memoria-el-pasado-presente-s-exposa-hui-a-la-casa-municipal-de-cultura/ "Facebook")
*   [](http://twitter.com/share?url=https://aytosagunto.es/va/actualitat/l-exposició-col-lectiva-los-colores-de-la-memoria-el-pasado-presente-s-exposa-hui-a-la-casa-municipal-de-cultura/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-exposició-col-lectiva-los-colores-de-la-memoria-el-pasado-presente-s-exposa-hui-a-la-casa-municipal-de-cultura/ "Linked In")
*   [](mailto:?body=https://aytosagunto.es/va/actualitat/l-exposició-col-lectiva-los-colores-de-la-memoria-el-pasado-presente-s-exposa-hui-a-la-casa-municipal-de-cultura/)